IPKO

**IPKO** òf **Interparlementair Koninkrijksoverleg** ta un plataforma di konsulta strukturá di e parlamento di paisnan di Reino Hulandes: Hulanda, Aruba, Kòrsou i Sint Maarten.

E plataforma ta sirbi komo instrumento pa promove komunikashon direkto i personal entre miembronan di e diferente parlamento den Reino Hulandes. Ta e intenshon pa, atraves di interkambio di informashon y puntonan di bista i mediante reunionnan personal riba varios tema ku ta interesa kada pais, ku por logra mas y mihó komprendimento. Si mas reunion ta nesesario, ta hasi esakinan via videokonferensia. Na final di kada reunion di IPKO ta traha un lista di e puntonan akordá, kual e lider di delegashon di kada pais ta firma. Durante aña e lidernan di delegashon ta monitorea si (t)a kumpli ku tur loke a keda akordá.

## Reunion i temanan
E reunionnan di IPKO ta sosodé dos biaha pa aña. Na yanüari e ta tuma lugá den un di e paisnan den Karibe y na yüni e reunionnan ta tuma luga den sala di Eerste Kamer i Tweede Kamer na Den Haag. Promé di inisiá e reunionnan di IPKO ta kustumber pa e delegashonnan di Aruba, Kòrsou i Sint Maarten tene un reunion den konstelashon tripartit.  

Pa añanan largu e relashonnan dentro di Reino tabata un tema predominante durante e reunionnan. Temanan sentral entre 2015 i 2020 tabata e introdukshon di un areglo di disputa pa e paisnan di Reino, konosi komo "geschillenregeling", e konsekuensianan di orkan Irma, kambio di klima, metanan di desaroyo sostenibel i e efektonan di e krisis di refugiadonan venezolano. Despues di a surgi e pandemia di COVID ta añadi na 2021 un punto di diskushon importante ku ta e konsepto di lei di reino tokante COHO ("Caribisch Orgaan voor Hervorming en Ontwikkeling"). Un di e temanan nobo na 2023 ta e impakto awendia di e pasado kolonial hulandes i di sklabitut.

## Historia
E prome "Contactplan" ta data di aña 1970 ku partnernan Hulanda, Antias Hulandes i Sürnam. Riba inisiativa di presidente di e parlamento sürnameño, Jagernath Lachmon, a realisá un plataforma di konsulta pa evita ku lo surgi problemanan inesesario entre e diferente parlamentonan den Reino. Despues di aña 1975, ora ku Sürnam a haya su independensia for di Hulanda, a sigui e reunionnan entre Hulanda y Antias. Na aña 1986, ora Aruba a haya su status aparte, a bolbe amplia e partnernan na tres. Te ku 6 di yanüari 2006 tabata yama e reunionnan "Contactplan" y despues di esei te ku aña 2010 tabata yam'e "Parlementair Overleg Koninkrijksrelaties" (POK). Despues di e desmantelashon di Antias Hulandes dia 10 di òktober 2010 a forma IPKO di nobo ku e partnernan Hulanda, Aruba, Kòrsou i Sint Maarten.

Na 2008 e plataforma a pidi un komision independiente pa konseho tokante e legitimidat demokratiko di tumamentu di desishon dentro di Reino i e kontrol riba Konseho di Minister di Reino ("Rijksministerraad"). Esaki a resulta na 2009 den un raport di rekomendashonnan pa reforsá e défisit demokrátiko riba nivel di Reino. 

Durante un reunion na febrüari 2026 na Aruba, IPKO a bolbe instalá un komishon di eksperto enkargá pa presentá denter di 12 luna proposishonnan pa redusí e défisit demokrátiko. Miembronan di komishon ta: Milly Schwengle (Aruba), Aubrich Bakhuis (Corsou), Rachnilda Arduin (Sint Maarten) y Leonard Besselink (Hulanda).

## Mira tambe
* Statuut pa Reino Hulandes
* Disolushon di Antias Hulandes
* Parlamento di Aruba
* Parlamento di Kòrsou
* Parlamento di Sint Maarten
* Parlamento di Hulanda: Tweede Kamer i Eerste Kamer